Cabardobalcaria

Cabardobalcaria es un agropament, al Nòrd de Caucàs, de doas etnias desparièras, los cabardes o adigués o circassians orientals, e los balcars o malcars, de turcs nogais, creat a l'epòca sovietica e contunhat a l'epòca contemporanèa coma "subjècte" de la federacion de Russia, jol nom de Republica de Carbardobalcaria.

La capitala n’es Nalchic.
Geografia
Al Nòrd de Caucàs, Cabardobalcaria compta amb las cimas mai nautas d'aquelas montanhas: Elbroz e Dykh Tau. Lo clima es freg, levat dins la plana.

Divisions administrativas
Cabardobalcaria es divisada en 3 vilas e 8 districtes. 

Istòria
Los taulos (montanhòls) o alanla, mai coneguts coma balcars, son un pòble turc (de la branca quipchaca) que s’installèt dins de valadas al Nòrd de Caucàs.

Los adigues de Cabardia, o cabardai, o cabards, son una branca de l’etnia adiguèa o circassiana que patiguèt un genocidi e un exilh massiu cap a l’empèri otoman après l’invasion russa (acabada en 1864) e qu’es escampilhada al Nòrd-Oèst de Caucàs entre tres republicas "subjèctas" de la Federacion de Russia, que dins doas son volontàriament abarrejats amb un pòble turc per evitar una tròp granda omogeneïtat. Es lo cas en Cabardobalcaria dempuèi 1922.

D'efièch, lo 15 de genièr de 1922 se creèt, dins la Republica socialista federativa sovietica de Russia (RSFSR), lo districte autonòme de Cabardobalcaria a partir del districte autonòme Cabard e del districte Balcar de la Republica socialista sovietica autonòma montanhòla.

Lo 16 d’octobre de 1924 es restacat a la region del Caucàs del Nòrd.

Lo 5 de decembre de 1936 ne sortís per venir la Republica socialista sovietica autonòma (RSSA) de Cabardobalcaria.

Lo 8 d’abril de 1944, en seguida de la deportacion dels balcars en Asia centrala, ven la RSSA de Cabardia.

Lo 9 de genièr de 1957, en seguida de la reabilitacion dels balcars, torna prene lo nom de RSSA de Cabardobalcaria.

Lo 31 de genièr de 1991, lo conselh suprèm de la RSSA de Cabardobalcaria proclama la Republica socialista sovietica de Cabardobalcaria, mas aquela decision es pas reconeguda pel conselh suprèm de la RSFSR.

Lo 10 de març de 1992 ven, dins l'encastre de la Federacion de Russia, la Republica de Cabardobalcaria.

Categoria:Republica de Russia